钦定古今图书集成/明伦汇编/官常典/第732卷 > 伯八儿〈子八剌 不兰奚〉
## 钦定古今图书集成/明伦汇编/官常典/第732卷 > 伯八儿〈子八剌 不兰奚〉

按《元史忠义传》：“伯八儿，合丹氏，祖明里也赤哥，尝隶
太祖帐下。初，怯列王可罕与太祖为邻国，誓相亲好。
既而败盟，与其子先髡潜谋欲袭太祖，因遣使通问，
许以女妻太祖弟合撤儿。至期，太祖欲往，明里也赤
哥疑其诈，谏止之。王可罕知谋泄，遂谋入寇，后为太
祖所灭。父脱伦阇里必扈从太祖征西域，累立奇功。”
世祖即位，以伯八旧臣子孙，擢为万户，命领诸部军
马，屯守欠欠州。至元十二年，亲王昔列吉、脱铁木儿
叛，奔海都，伯八以闻，且愿提兵往讨之，未得命，为彼
所袭，死焉。脱铁木儿掳其二子八剌不兰奚，分置左
右，居岁馀，待之颇厚。八剌阴结脱铁木儿近侍也里
伯秃，谋报父仇，后为也里伯秃家人泄其谋。八剌知
事不成，将家属南奔。脱铁木儿遣骑追之，至一河，八
剌马惊不能渡，回拒之，射中数人，力穷，兄弟就擒。脱
铁木儿责之曰：“我待汝厚甚，而汝反为此耶？”八剌曰：
“汝背叛君上，害我父，掠我亲属，我誓欲杀汝，以报君
父之仇。今力穷被执，从汝所为。”逼令跪，不屈，以铁挝
碎其膝，终不跪。与弟《不兰奚》同被害。幼子何都兀赤，
官至河北河南道肃政廉访使。